REZOLUTË
PËR VLERËSIMIN E VEPRIMTARISË SË ENTIT RREGULLATOR TË ENERGJISË (ERE) PËR VITIN 2017

Kuvendi i Shqipërisë,
 - Duke njohur Entin Rregullator të Energjisë, si rregullatori i vetëm dhe i pavarur për mbikëqyrjen e funksionimit të tregut të energjisë elektrike e të gazit natyror, si dhe për ruajtjen e ekuilibrit ndërmjet interesave të konsumatorëve, shtetit dhe sipërmarrësve në këtë sektor;
- Duke vlerësuar faktin që gjendja financiare në sistemin energjetik u karakterizua nga një performancë në rritje, veçanërisht në uljen e mëtejshme të nivelit të humbjeve dhe rritjes së arkëtimeve;
- Duke konsideruar si një aspekt shumë të rëndësishëm të punës së Entit Rregullator të Energjisë mbrojtjen e konsumatorëve;
- Duke vlerësuar se përgjegjësia e ERE-s në zhvillimin e suksesshëm të tregjeve të gazit dhe energjisë elektrike është e madhe, si i vetmi ent që monitoron dhe vendos për zhvillimin e drejtë, të ekuilibruar dhe të qëndrueshëm të tregut;
- Duke konsideruar që një liberalizim i mëtejshëm i tregut të energjisë elektrike synon një siguri më të lartë furnizimi dhe një zhvillim më të mirë të tregut të energjisë elektrike. 
Për vitin 2017:
Sektori i gazit natyror pati zhvillime të kënaqshme në strukturimin e tij dhe funksionimin normal.
Vlerëson uljen e nivelit të humbjeve në sistemin e shpërndarjes, të cilat për vitin 2017 u ulën në masën 26,41% kundrejt 28,04% të një viti më parë, duke ruajtur trendin pozitiv rënës të këtij treguesi.
Vlerëson përmirësimin e treguesve kryesorë të vazhdueshmërisë së furnizimit në rrjetin e shpërndarjes së tensionit të lartë dhe të mesëm (TL & TM) gjatë vitit 2017, të cilët, krahasuar me vitin 2016, kanë pasur përkatësisht një përmirësim 18% (SAIFI) dhe 23% (SAIDI).
Vlerëson rritjen e nivelit të arkëtimeve nga OSHEE sh.a. në 96,6% kundrejt 93,4% në vitin 2016.
Vlerëson përpjekjet e bëra në nxitjen e investimeve në burimet e rinovueshme (dielli, era) të teknologjive të ndryshme nga ajo e HEC-eve, të cilat kanë ndikim të drejtpërdrejtë në rritjen e diversifikimit të burimeve të rinovueshme në Shqipëri, si dhe arritjes së objektivit kombëtar prej 38% deri në vitin 2020.
Vlerëson punën e bërë për ndarjen ligjore pronësore, si dhe certifikimin e Operatorit të Sistemit të Transmetimit (OST sh.a.).
Vlerëson forcimin e kapaciteteve administrative të ERE-s përmes kualifikimeve të ndryshme, të mbështetura nga rregullatori dhe nga organizmat ndërkombëtare.
Vlerëson punën e bërë në plotësimin e kuadrit nënligjor dhe investimeve në sistemin e matjes, të cilat kanë bërë të mundur shkëputjen nga tregu i rregulluar i klientëve të lidhur në rrjetin 35 kV. 
Rekomandon për vitin 2018:
Të punojë për rikuperimin e vonesave të krijuara dhe bërjen efektive të ndarjes ligjore dhe funksionale të Operatorit të Shpërndarjes së Energjisë Elektrike nga ai i Furnizimit të Shërbimit Universal, ndarje e realizuar së fundmi me themelimin e tre shoqërive aksionere: Furnizuesi i Shërbimit Universal sh.a., Furnizuesi i Tregut të Lirë sh.a dhe Operatori i Sistemit të Shpërndarjes sh.a.
Të rrisë përpjekjet dhe të bashkëpunojë me institucionet përkatëse për të mundësuar ngritjen dhe bërjen efektive të bursës së energjisë.
Të propozojë ndryshimet në strukturën e saj organizative për të bërë të mundur sigurimin e kapaciteteve të mjaftueshme dhe ekspertizën e nevojshme për t’u përballur me sfidat e sektorit.
Në bashkëpunim me OSHEE-në dhe instituci-onet përgjegjëse, të marrë masa për zgjidhjen e problemit të pronësisë së kabinave elektrike, 51,3% e të cilave nuk janë në pronësi të OSHEE-së, duke krijuar kështu pengesa për të drejtën e ndërhyrjes dhe kryerjen e shpenzimeve financiare nga ana e OSHEE-së në rastet e nevojshme, si dhe të propozojë ndryshimet e nevojshme në legjislacion për zgjidhjen e këtij problemi në të ardhmen.
Të marrë masat për të bërë të mundur një vlerësim të plotë të humbjeve të OSHEE-së prej pikës së lidhjes së prodhuesve të energjisë, në mënyrë që të kemi një sistem sa më të drejtë dhe të saktë për shlyerjen e detyrimeve financiare përkatëse.
Bazuar në legjislacionin në fuqi (neni 94, shkronja “ë”, e ligjit, “Për energjinë elektrike”) dhe eksperiencave më të mira ndërkombëtare, të punojë për krijimin e mekanizmave të rinj të vlerësimit, të cilët, nga njëra anë, ndikojnë në rritjen e cilësisë së shërbimit dhe, nga ana tjetër, i shërbejnë mbrojtjes së konsumatorëve, duke i rimbursuar/kompensuar në rastet e mungesës së shërbimit me energji (outage) për tensionin e ulët (TU). 
Të nxisë OSHEE-në për vënien sa më shpejt në punë të sistemit të ri të faturimit, i cili lehtëson në mënyrë të ndjeshme matjen e energjisë dhe krijon mundësi dhe opsione të reja të nevojshme, duke përshirë edhe matjen periodike disamujore, si dhe përfshirjen në kontratën tip për vitin 2019 të kësaj mënyre matjeje. 
Në kushtet e rritjes së ndjeshme të prodhimit nga HEC-et private, të nxisë autoritetet përkatëse të vlerësojnë nevojën e përditësimit të rregullores së shfrytëzimit të digave. 
Të bashkëpunojë me Ministrinë e Infrastrukturës dhe Energjisë për adresimin e mangësive, si dhe për zgjerimin më tej të përgjegjësive dhe kompetencave të ERE-s, në kuadër të implementimit të objektivave dhe parimeve të përcaktuara në Paketën e Tretë të Energjisë.
Të fokusohet në plotësimin e kuadrit ligjor me legjislacionin sekondar, në funksion të vendimeve të Këshillit të Ministrave, në zbatim të ligjit nr. 43/2015, “Për sektorin e energjisë elektrike”, si dhe të ndryshimeve që ky ligj ka pësuar me ligjin nr. 7/2018.
T’i kushtojë vëmendje të veçantë procesit të shqyrtimit dhe miratimit të planit të investimeve të operatorëve të shpërndarjes dhe të transmetimit të energjisë, duke kërkuar nga ana e tyre orientimin e investimeve drejt uljes së kostove dhe identifikimit të pjesëve të sistemit ku ndërhyrja është më e nevojshme për një sistem të integruar në tregun rajonal.
Të bashkëpunojë në vazhdimësi me Komu-nitetin e Energjisë, Ministrinë e Infrastrukturës dhe Energjisë, dhe Autoritetin e Konkurrencës lidhur me çështje që kanë të bëjnë me kuadrin rregullator në sektorin e energjisë, si dhe për çështje të tjera të rëndësishme të këtij sektori.
Të vijojë punën për reflektimin në legjislacionin aktual rregullator të ndryshimeve të nevojshme, në përputhje me Paketën e Tretë të Bashkimit Evropian në fushën e energjisë, për të bërë të mundur krijimin e një tregu konkurrues, eficient, dhe që rrit sigurinë dhe cilësinë e furnizimit me energji elektrike në vend.
Pas certifikimit të operatorëve të transmetimit në sektorët respektivë, të monitorojë në mënyrë të vazhdueshme këta operatorë për të siguruar përmbushjen e detyrimeve që burojnë nga statusi i operatorit të certifikuar. 
Të rrisë përpjekjet dhe të luajë një rol proaktiv për liberalizimin gradual dhe hapjen efektive të tregut të energjisë, për të siguruar shërbime të drejta e të besueshme për klientët dhe që rrisin konkurrencën në tregun e energjisë elektrike. 
Me shtimin e numrit të implementimit të impianteve fotovoltaike në ndërtesa, të mbikëqyrë mbarëvajtjen dhe të bashkëpunojë me Ministrinë e Infrastrukturës dhe Energjisë dhe institucionet e tjera për përgatitjen dhe miratimin e vendimeve përkatëse për zgjidhjen e problemeve, si nga pikëpamja teknologjike, ashtu edhe financiare për energjinë e tepërt të gjeneruar nga këto impiante.
Të vijojë punën për zhvillimin e tregut të gazit, si një kusht i rëndësishëm për të garantuar sigurinë afatgjatë të furnizimit me gaz natyror dhe diversifikimin e burimeve në vend.
Në kuadër të mbrojtjes së konsumatorit, përmes kompetencave që i jep ligji, të kërkojë nga OSHEE-ja respektimin e të drejtave të konsumatorit, përmirësimin e shërbimit të kujdesit për klientin, evidentimin dhe ndëshkimin e sjelljeve arbitrare dhe të papërgjegjshme nga punonjës të OSHEE-së, si dhe respektimin e afateve për shërbimet përkatëse, të cilat jo rrallë nuk respektohen, duke krijuar vonesa, të cilat lënë vend për abuzim dhe korrupsion. 
Në kuadër të mbrojtjes së konsumatorit dhe për të bërë të mundur që përdoruesit të mos ndihen të pambrojtur në një treg, i cili akoma nuk është liberalizuar, ERE të hartojë një plan masash me detyra konkrete për OSHEE-në, lidhur me problematikat kryesore sa i takon respektimit të të drejtave të konsumatorit dhe të informojë Kuvendin mbi realizimin e këtyre masave nga OSHEE-ja mbi baza periodike gjatë vitit. 
Të rrisë përpjekjet e tij në ndërgjegjësimin e konsumatorëve për të drejtat e tyre, që lidhen me shërbimin e furnizimit me energji elektrike, përmes publikimeve në faqen online të institucionit, si dhe mjeteve të tjera të komunikimit.
[bookmark: _GoBack]Të vijojë t’i kushtojë një vëmendje të veçantë kujdesit për mbrojtjen e interesave të konsumatorëve, duke trajtuar jo vetëm ankesat e përcjella për kompetencë në ERE, por duke marrë pjesë në proceset gjyqësore, në të cilat konsumatorët ushtrojnë të drejtën kushtetuese për ankesë ndaj Operatorit të Shpërndarjes.

